钦定古今图书集成/明伦汇编/家范典/第002卷 > 宋周子通书 > 《家人睽复论》
## 钦定古今图书集成/明伦汇编/家范典/第002卷 > 宋周子通书 > 《家人睽复论》

“治天下有本”，身之谓也；“治天下有则”，家之谓也。

〈注〉《则》，谓物之可视以为法者，犹俗言“则例”、“则样”也。

本必端，端本诚心而已矣；则必善，善则和亲而已矣。

〈注〉“心不诚”则身不可正，亲不和则家不可齐。

“家难而天下易，家亲而天下疏”也。

〈注〉亲者难处，疏者易裁，然不先其难，亦未有能其易者。

《家人》“离”，必起于妇人，故“《睽》次《家人》”，以二女同居，而志
不同行也。

〈注〉睽次《家人》，《易》卦之序二女以下，睽彖传文。二女，谓《睽》卦兑下离上，兑少女，离中女也。阴柔之性，外和悦而内猜嫌，故同居而异志。

尧所以“釐降二女于《妫汭》”，舜可禅乎？吾兹试矣。

〈注〉釐，理也。降，下也。妫，水名。汭水北，舜所居也。尧理治下嫁二女于舜，将以试舜而授之天下也。

是治天下观于家，治家观于身而已矣。身端，心诚之
谓也。诚心，复其不善之动而已矣。

〈注〉不善之动息于外，则善心之生于内者，无不实矣。　西山真氏曰：“心不诚则私意邪念，纷纷交作，欲身之修，得乎？亲不和则闺门乖戾，情意隔绝，欲家之正得乎？”夫治家之难，所以甚于治国者，门内尚恩，易于掩义，世之人固有勉于治外者矣。至其处家，则或狃于妻妾之私，或牵于骨肉之爱，鲜克以正自检者，而人君尤甚焉。汉高帝能诛秦蹙项，而不能割戚姬如意之宠；唐太宗能取孤隋、攘群盗，而闺门惭德，顾不免焉。盖疏则公道易行，亲则私情易溺，此其所以难也。不先其难，未有能其易者。汉、唐之君立本作“则。”既已如此，何怪其治天下不及三代哉？夫女子阴柔之性，鲜不妒忌而险诐者，故二女同居，则猜“嫌易生。”尧欲试舜，必降以二女者。能处二女，则能处天下矣。舜之身正而刑家如此，故尧禅以天下而不疑也。身之所以正者，由其心之诚。诚者无他，不善之萌动于中，则亟反之而已。诚者天理之真，妄者人为之伪，妄去则诚存矣。诚存则身正，身正则家治，推之天下，犹运之掌也。